Soolmalts
Soolmalts (Halimione) on rebasheinaliste (Amaranthaceae; kitsamas mõttes maltsaliste, Chenopodiaceae) sugukonda kuuluv taimeperekond. Soolmaltsa perekonna eristas maltsa perekonnast Paul Aellen 1938. aastal. Hiljem on soolmaltsa liike tihti loetud ikkagi maltsa perekonda kuuluvaks. Eraldi perekonnana käsitlusel hõlmab soolmaltsa perekond kolm Euraasia levikuga liiki, kellest Eestis on levinud hall soolmalts (Halimione pedunculata). Perekonda iseloomustavad põisjad näärmekarvad, mis paistavad hallika või hõbedase kirmena. Emasõie kandelehekesed suurenevad pärast õitsemist ja ümbritsevad vilja. Vili on ühepesaline üheseemneline pähklike.